สปสช.เตรียมพร้อมสายด่วน 1330 เต็มกำลัง รองรับจำนวนผู้ติดเชื้อโควิด-19 ที่มีแนวโน้มเพิ่มขึ้นหลังสงกรานต์
นพ.จเด็จ ธรรมธัชอารี เลขาธิการสำนักงานหลักประกันสุขภาพแห่งชาติ (สปสช.) เปิดเผยว่า ช่วงเทศกาลสงกรานต์ที่ผ่านมามีผู้ใช้สิทธิบัตรทองที่โทรเข้ามาสอบถามข้อมูล รวมถึงผู้ติดเชื้อโควิด-19 โทรขอคำปรึกษา หรือแจ้งลงทะเบียนเข้าสู่ระบบ Home Isolation ผ่านทางสายด่วน สปสช. 1330 มากกว่าวันละ 10,000 ราย แต่ทีมงาน 1330 สามารถรับสายได้ทั้งหมดโดยมีสัดส่วน สายที่ติดต่อเจ้าหน้าที่ไม่ได้อยู่ที่ 0% อย่างไรก็ดี แม้ทีมงานสายด่วน 1330 จะสามารถรองรับการให้บริการในช่วงสงกรานต์ได้เป็นอย่างดี แต่ไม่อาจวางใจ เพราะจากประสบการณ์ที่ผ่านมาพบว่าหลังจากช่วงเทศกาลสำคัญ เช่น เทศกาลปีใหม่ เทศกาลสงกรานต์ ซึ่งผู้คนมีการเดินทางไปต่างจังหวัดจำนวนมาก เมื่อหมดช่วงเทศกาลแล้วจำนวนผู้ติดเชื้อจะเพิ่มขึ้นสูงมาก ทั้งจากคนใน กทม. ที่นำเชื้อไปติดที่ต่างจังหวัดและคนที่ติดเชื้อจากต่างจังหวัดกลับเข้ามาในพื้นที่ กทม. จึงสั่งการให้เจ้าหน้าที่ สปสช. Work From Home เพื่อป้องกันการระบาดที่อาจเกิดขึ้น รวมทั้งให้เตรียมพร้อมทั้งเจ้าหน้าที่ 1330 และระบบต่างๆ เต็มกำลัง เพื่อรองรับจำนวนผู้ติดเชื้อโควิด-19 ที่อาจเพิ่มสูงขึ้นหลังจากนี้ประชาชนที่ตรวจ ATK แล้วขึ้น 2 ขีด แสดงว่าติดเชื้อโควิด-19 แนะนำให้ติดต่อพื้นที่ ถ้าอยู่ กทม.ให้โทรสายด่วนประจำแต่ละเขต และเฟสบุ๊กกรุงเทพมหานคร โดยสำนักงานประชาสัมพันธ์ รวมถึงเพิ่มเพื่อนทาง Line @BKKCOVID19CONNECT หรือโทรสายด่วน 1669 กด 2 หากอยู่พื้นที่ต่างจังหวัด ให้โทร.สายด่วนประจำจังหวัด หรืออำเภอ กรณีพบข้อติดขัดประการใด ให้โทรสายด่วน สปสช. 1330 โดยโทรได้ทุกสิทธิการรักษา ทั้งนี้หากเป็นกลุ่มเสี่ยง 608, เด็ก 0-5 ปี, คนพิการ ผู้ป่วยติดเตียง ให้โทร 1330 กด 18 เป็นช่องทางเฉพาะกลุ่มเสี่ยง สปสช.จะลงทะเบียนเข้าสู่ระบบการรักษาที่บ้าน (Home Isolation) ให้ก่อน พร้อมประสานหาเตียงเพื่อเข้ารักษาในโรงพยาบาล ส่วนผู้ติดเชื้อโควิด-19 ทุกสิทธิการรักษาที่ไม่ใช่กลุ่มเสี่ยง ให้โทร 1330 กด 14 เจ้าหน้าที่จะให้คำแนะนำการรักษาตามอาการ กรณี โทร.สายด่วนไม่ติด เนื่องจากอาจมีผู้ใช้บริการจำนวนมาก ให้ลงทะเบียนด้วยตนเองที่เว็บไซต์ สปสช. หรือทางไลน์ สปสช. @nhso